Duisende operasies by Gautengse hospitale gekanselleerArgieffoto Die Gautengse departement van gesondheid wil streng maatreëls instel om te verhoed dat nie-noodgeval-operasies in die Charlotte Maxeke- en die Chris Hani Baragwanath-hospitaal in Johannesburg weer gekanselleer word. Die departement van gesondheid het verlede jaar 2 036 gekanselleerde operasies in die Charlotte Maxeke-hospitaal aangemeld. Altesaam 1 979 operasies is verlede jaar in die Chris Hani Baragwanath-hospitaal uitgestel. Volgens Kwara Kekana, woordvoerder van die LUR vir gesondheid in Gauteng, word operasies gekanselleer of uitgestel weens verskeie redes, soos ’n oorvol hoësorgeenheid, probleme met die pasiënte, gebrekkige infrastruktuur of weens ’n tekort aan basiese mediese voorraad. Die departement van gesondheid wil stelsels implementeer om die uitkoms van pasiënte se gesondheid en ervarings in die hospitaal te verbeter. “Ons beoog om elektroniese kommunikasiestelsels vir die skedulering, herinnering en kansellasie van operasies in hospitale te implementeer om te verhoed dat dié probleme weer ontstaan. Ons wil pasiënte ook voor belangrike, selektiewe chirurgiese prosedures noukeurig evalueer by klinieke,” sê Kekana. Kekana sê ander maatreëls sal getref word om te verseker pasiënte meld betyds by die hospitale aan voor ’n operasie, ten einde tydsbestuur te verbeter. Die departement van gesondheid het Woensdag gesê hulle wil ook die nodige maatreëls tref om infeksies in hospitale te voorkom. Dit volg na die aantal sterftes van pasgebore babas in die George Mukhari-hospitaal in Pretoria oor die afgelope vyf jaar met byna 100 sterftes toegeneem het. Soos vroeër berig, het Bandile Masuku, LUR vir gesondheid in Gauteng, gesê 302 pasgebore babas is in 2018 in die George Mukhari-hospitaal dood. Die aantal vroeggebore babas het ook aansienlik toegeneem, met 44% van die totale getal babas wat in 2018 in die neonatale hoërsorgeenheid opgeneem word. Jack Bloom, DA-woordvoerder vir gesondheid in Gauteng, het sy bekommernis uitgespreek oor die 140 babas wat verlede jaar aan klebsiella – ’n soort bakteriële infeksie – dood is wat omtrent drie keer meer is as die 48 sterftes weens klebsiella in 2013. “Ons beoog om personeel in die volgende jaar deurlopend op te lei in handwastegnieke. Ons wil ook die beleid oor handhigiëne hersien en die opleidingsbeleid vir personeel versterk,” sê Kekana. Volgens Kekana wil hulle ook die gehalte van sorg in die neonatale hoësorgeenheid verbeter deur daagliks die netheid en higiëne te monitor. “Die terugvoer van die departement van mikrobiologie gaan ook weekliks by die vergaderings oor sterftes en sieklikheid aangebied word.”